Det er ikke længere muligt at tage bad i Vester Hassing Hallen.

Badet må tages derhjemme, når man har dyrket sport i Vester Hassing Hallen. Der er nemlig lukket for det varme vand i hallen, fordi der er mistanke om legionellabakterier i vandrørene. Det bekræfter både den tekniske serviceleder i hallen, formanden for bestyrelsen i Vester Hassing Gymnastik- og Idrætsforening og Aalborg Kommune lørdag over for TV2 Nord. - Der er taget prøver på grund af en formodet mistanke om legionella, fortæller teknisk serviceleder Ole Bæhrenz. En person smittet Prøverne blev taget tirsdag 8. november, fordi Aalborg Kommune via smitteopsporing har fundet frem til, at en person kan være blevet smittet med legionærsygdom efter at have taget bad i Vester Hassing Hallen. Det ventes, at der kommer svar på prøverne midt i den kommende uge. - Vi krydser fingre for, at de vedligeholdelsesplaner og renseprogrammer, der ugentligt køres af de tekniske afdelinger, sikrer rent vand, siger Jesper Hyche Sørensen, som er formand for hovedbestyrelsen i Vester Hassing Gymnastik- og Idrætsforening. Legionellabakterier kan give legionærsygdom, som ifølge Statens Serum Institut særligt rammer ældre og svækkede personer og omtrent dobbelt så hyppigt mænd som kvinder. I Danmark er der siden 2017 påvist mellem 200 og 300 sygdomstilfælde om året.